Fa Modimo a sena go bopa lefatshe, o ne a re go “molemo tota” mme o sa ntse a ikutlwa fela jalo. (Genesise 1:31) Go na le gore a batle go le senya, o solofetsa “go senya ba ba senyang lefatshe” le go le sireletsa gore le se ka la senyediwa ruri.—Tshenolo 11:18. 13 Gore o nne le mekgwa e e molemo ya go ithuta, beela nako kwa thoko ya go ithuta Baebele ka metlha. O ntse o dira jang mo kgannyeng eno? Go sa kgathalesege gore o araba jang, a o akanya gore go dirisa nako e e oketsegileng o ithuta go tla go solegela molemo? O ka nna wa ipotsa jaana, ‘nka dira jang gore ke nne le nako ya go dira jalo?’ Bangwe ba okeditse nako ya bone ya go ithuta Baebele ka tsela e e nang le matswela ka go tsoga go sa le gale mo mosong. Ba ka dirisa metsotso e le 15 go bala Baebele kana go ithuta dilo dingwe tse ba ipeetseng mokgele wa go di ithuta. Fa go kgonega, go ka nna jang fa o ka fetola thulaganyo ya gago ya beke le beke go sekae? Ka sekai, fa o tlwaetse go fetsa malatsi a le mantsi o bala lokwalodikgang kana o lebeletse dikgang tsa maitseboa mo thelebisheneng, a o ka kgona go tlodisa letsatsi le le lengwe ka beke o sa dire jalo? O ka dirisetsa nako eo go ithuta Baebele ka mo go oketsegileng. Fa o ne o ka dira gore o tlolwe ke dikgang letsatsi le le lengwe fela o bo o dirisa nako ya metsotso e le 30 kana go feta o ithuta ka namana, o tla nna le diura tse di oketsegileng di le 25 ka ngwaga. A ko o akanye fela ka melemo ya go nna le diura di le 25 tse di oketsegileng tsa go bala kana go ithuta Baebele! Kakantsho e nngwe ke eno: Mo bekeng yotlhe e e tlang sekaseka ditiro tse o di dirang kwa bokhutlong jwa letsatsi lengwe le lengwe. Leka go bona gore a go na le sengwe se o ka se kang wa se dira gore o nne le nako e e oketsegileng ya go bala kana go ithuta Baebele.—Baefeso 5:15, 16.